Obid Adilov “O‘zavtoyo‘l” raisining o‘rinbosari etib tayinlandi

O‘zbekiston Respublikasi Vazirlar Mahkamasining 2016-yil 28-oktabrdagi 367-sonli qarori bilan Obid Adilov “O‘zavtoyo‘l” aksiyadorlik kompaniyasi boshqaruvi raisining o‘rinbosari — bosh muhandisi lavozimiga tayinlandi. Bu haqda kompaniya matbuot xizmati xabar qildi.

Obid Choriyevich Adilov 1983-yilda Buxoro viloyati Olot tumanida tug‘ilgan. 2008-yilda Toshkent avtomobil va yo‘llar instituti magistraturasini tamomlagan. O‘tgan yillar davomida “O‘zavtoyo‘l” kompaniyasi tizimidagi qator korxona va tashkilotlarda mehnat qilgan.
Hozirgi lavozimga tayinlanguniga qadar “Avtomagistral” ixtisoslashgan avtomobil yo‘llarini qurish-ta’mirlash birlashmasi Toshkent halqa avtomobil yo‘lidan foydalanish uchastkasi boshlig‘i vazifasida ishlagan.
“O‘zavtoyo‘l” aksiyadorlik kompaniyasi boshqaruvi raisining o‘rinbosari — bosh muhandisi kompaniyadagi avtomobil yo‘llarini qurish, ta’mirlash va ekspluatatsiya qilish, investitsion loyihalarning texnik nazorati, shuningdek, transport, mexanizatsiya va texnik ta’minot sohalariga rahbarlik qiladi.